Yon Misyon Konsèy Sekirite l’ONU an Pral Vizite Ayiti ant 22 ak 24 Jen 2017 la
Objektif misyon sa a se –antwòt: “Reyafime apui Konsèy Sekirite a pou gouvènman ak pèp d Ayiti a yon fason pou ranfòse peyi a ak enstitisyon li yo.
WASHINGTON, DC — Konsèy Sekirite Oganizasyon Nasyon Zini an anonse lap voye yon misyon nan peyi d Ayiti. 1.- Konsèy Sekirite Oganizasyon Nasyon Zini an dakò pou l voye yon misyon ann Ayiti sòti jedi 22 jen 2017 la pou rive samdi 24 jen 2017 la, nan kad egzekisyon Resolisyon 2 mil 350 Konsèy la te adopte pi bonè nan ane a (2017). 2.- Objektif misyon sa a, kap genyen 15 manm, se: a.- Reyafime apui Konsèy Sekirite a pou gouvènman ak pèp d Ayiti a yon fason pou ranfòse peyi a ak enstitisyon li yo, epi pote kontribisyon l'ONU nan stabilite ak devlopman peyi a; b.- Fè yon revizyon miz-an-aplikasyon Rezolisyon 2 mil 350 la avèk yon atansyon espesyal sou fen Misyon Nasyonzini pou Stabilizasyon Ayiti a (MINUSTAH) epi yon tranzisyon an dousè ant MINUSTAH ak Misyon Nasyon Zini pou Apui Jistis ann Ayiti (MINUJUSTH), san bliye yon rediksyon nan lòd e pwogresif nan efektif branch militè misyon an; c.- Idantifye sou teren an kondisyon ki nesesè pou yon miz-an-aplikasyon reyisi manda MINUJUSTH la. 3.- Lè misyon an retounen New York, li gen pou bay Konsèy la yon rapò oral sou fèmti MINUSTAH ak tranzisyon ki pral mete MINUJUSTH nan plas li. 4.- Pou misyon an reyalize objektif sa yo, li pral chache rankontre ak aktè konsène yo, ki se: * Prezidan Ayisyen an, * Premye Minis la, * Manm gouvènman an, * Manmn Konsèy Siperyè Lapolis la, * Manm Konsèy Siperyè Lajistis la, * Manm Palman an, * Ekip Nasyon Zini ki ann Ayiti a, * Prensipal otorite yo nan MINUSTAH yo, * Twoup ki reprezante divès peyi nan MINUSTAH, * Manm sosyete sivil la, * Dirijan sektè prive a, * Dirijan sektè komès ak endistri a, * Diplomat ki nan Core Group la… Men konpozisyon misyon an: Anbasadè Sacha Sergio Llorentity, Bolivi (chèf misyon); Anbasadè Wu Haitao, Lachin; Misye Ihab Moustafa Awad Moustafa, Lejip; Anbasadè Mahlet Hailu Guadey, Etyopi; Madam Ann Gueguen, Lafrans; Anbasadè Inigo Lambertini, Itali; Anbasadè Yasuhisa Kawamura, Japon; Anbasadè Kairat Umariv, Kazakstan; Misye Evgeny T. Zagaynov, Federasyon Ris; Anbasadè Gorgui Ciss, Senegal; Misye Joakim Vaverka, Laswèd; Anbasadè Volodymyr Yelchenko, Ikrèn; Anbasadè Stephen Hickey, Wayòm Ini Grann Bretay ak Iland di Nò; Mis. Amy Noel Tachco, Etazini Damerik; Misye José Luis Rivas, Irigwe. L’ONU ap voye misyon sa a ann Ayiti sou rekòmandasyon Prezidan Konsèy Sekirite a, Sacha Sergio Llorrenty (Bolivi), ki te adrese Sekretè Jeneral la, Antònio Gutteres, yon lèt nan sans sa a nan dat 15 jen 2017 la.